ร้านนี้เป็นร้านพิซซ่าเล็กๆ มีโต๊ะประมาณ 10 กว่าโต๊ะ
แม้ว่าสถานที่จะคับแคบไปนิด แต่คุณภาพอาหารนี่คับแก้วเลยค่ะ!!!

The Pasta House ตั้งอยู่ที่ชั้น 2 ของร้านมะก่ำตาแดง ซอยสีลม19 ไม่ไกลจากโครงการบ้านสีลม ตัวร้านไม่มีที่จอดรถ หากเอารถมาต้องไปจอดที่โครงการบ้านสีลม/ตึกจิวเวอร์รี่เทรดเซ็นเตอร์/ท็อปส์ มาร์เก็ตเพลสสีลมฝั่งตรงข้ามแทนค่ะ

ร้านนี้แบ่งชัดเจนว่า..
ชั้น 1 มะก่ำตาแดง ขายดอกไม้แห้ง ของแต่งบ้าน ไอศกรีม
ชั้น 2 The Pasta House ขายอาหารอิตาเลี่ยน
ชั้น 3 ขายเครื่องเพชร

เมื่อเดินเข้ามาในร้าน ให้ตรงขึ้นบันไดไปที่ชั้นสอง
ตัวบันได โต๊ะ เก้าอี้ อาจจะนั่งไม่สบายและดูคับแคบ
แต่ด้วยความที่เป็นร้านเล็กๆ ห้องแถวเดียว อาหารอร่อยบวกกับราคาไม่แพง เรื่องที่นั่งไม่ใช่ประเด็นเลยค่ะ

31/03/2016

วันนี้มาทานเป็นครั้งที่ 2 เพราะติดใจมากๆ เลยลองชวนคุณแฟนมาด้วยกัน สั่งอาหารไป 4 อย่าง

Rocket Salad(129บาท) ผักร็อคเกตเต็มจาน มีมะเขือเทศสีดาผสมมาด้วยนิดหน่อย โรยหน้าด้วยพาเมซานชีสและราดด้วยน้ำสลัดบัลซามิค คลุกๆให้เข้ากันก่อน อืม... มีรสอมเปรี้ยวเล็กๆ แต่เข้ากันดีกับผักร็อคเกต เนื่องจากผักชนิดนี้มีกลิ่นเฉพาะตัว หากทำน้ำสลัดไม่ดีหรือเครื่องเคียงรสอ่อน จะทำให้กลิ่นผักขึ้นจมูก ร้านนี้ทำมาอร่อยดีค่ะ

Fettuccine Carbonara(99บาท) ราคานี้ถูกเหลือเชื่อ! สำหรับร้านอาหารอิตาเลี่ยนย่านสีลม จานไม่เล็กไม่ใหญ่ ทานคนเดียวอิ่มมาก สองคนก็ทานได้ ครีมซอสอาจจะไม่ได้ข้นมาก คาดว่าไม่ได้ผสมไข่แดงมาเพราะสีไปทางซอสขาวล้วนมากกว่า แต่รสชาติดีมากๆ เข้มข้นถูกปากคนไทย มีเนื้อเบคอนมาเยอะ จานนี้ไม่เลี่ยนเลยค่ะ ชอบมากๆ

พิซซ่าชีสและแซลมอนรมควัน(129บาท) พิซซ่าขนาด 6 ชิ้น มีแต่ชีสแน่นๆกับแซลมอนรมควัน ทานเปล่าๆก็อร่อย หรือจะเติมซอสมะเขือเทศก็ชูรสค่ะ ตอนมาใหม่ๆ ชีสนี่ยืดดดดดดดด ที่สุด ดูได้จากภาพที่ถ่ายมานะคะ อร่อยดี ไม่คาวเลย ตัวแป้งจะเป็นแบบบางกรอบนะคะ

พานาคอตต้ากับซอสสตอเบอร์รี่(80บาท) ของหวานตบท้าย.. พานาคอตต้าใส่แก้วทรงสี่เหลี่ยมเล็กๆ ราดด้วยซอสสตอเบอร์รี่ด้านบน หวานอมเปรี้ยว เป็นเมนูล้างปากที่ดีเลยค่ะ

เครื่องดื่มแฟนเราสั่งเชอร์รี่ซากุระ จัดมาน่ารัก แก้วโหลไม่ปิดฝา สีชมพูมุ้งมิ้ง มีเชอร์รี่อยู่ด้านล่าง กลิ่นหอมอ่อนๆกับรสหวานน้อยๆ เหมาะกับคุณผู้หญิงมากๆค่ะ(แต่แฟนเราอยากลองดื่มอะไรเบาๆเลยสั่งมา) ส่วนเราสั่งมะนาวโซดา รสชาติอร่อย ไม่หวานแหลม ดื่มตัดเลี่ยนได้เลยค่ะ

เครื่องดื่มราคาแก้วละ 65 บาท หรือจะสั่งน้ำเปล่า น้ำส้ม อื่นๆก็มีนะคะ สรุปจ่ายไป 567 บาท สำหรับสองคน อิ่มกำลังดี ราคาไม่แพงถ้าเทียบกับย่านสีลมนะคะ รสชาติดีมากๆด้วย ที่รู้สึกชอบสุดๆคือการบริการของร้านที่เอาใจใส่ลูกค้าเป็นอย่างดี แนะนำให้มาทานค่ะ!